
R  A  P  O  R  T

asupra proiectului de Lege privind modificarea art.1 din Legea nr.476/2002 pentru aprobarea plăţii contribuţiei României 
la Fondul de Cooperare al Iniţiativei Central Europene
În conformitate cu prevederile Regulamentului Camerei Deputaţilor, Comisia pentru politică  externă, a fost sesizată spre dezbatere, în fond, cu  proiectul de Lege privind modificarea art.1 din Legea nr.476/2002 pentru aprobarea plăţii contribuţiei României la Fondul de Cooperare al Iniţiativei Central Europene, cu adresa nr. 586 din 29 iunie 2006. 
Senatul, în calitate de primă Cameră sesizată, în şedinţa din 22 iunie 2006  a adoptat  acest proiect de lege. 

Camera Deputaţilor este Cameră decizională.  
Comisia pentru buget, finanţe şi bănci a avizat favorabil acest proiect de lege, în forma adoptată de Senat.
Aviz favorabil s-a primit şi din  partea Comisiei juridice de disciplină şi imunităţi,  în şedinţa din 6 septembrie 2006.
Consiliul Legislativ  a avizat favorabil proiectul de lege, conform avizului nr.732/22 mai 2006.
Proiectul de lege supus dezbaterii are ca obiect  aprobarea plăţii contribuţiei României la Fondul de Cooperare al Iniţiativei Central Europene. 

Iniţiativa Central Europeană (ICE) este o organizaţie regională, creată în anul 1989, cu scopul de a dezvolta cooperarea politică, economică, tehnică, ştiinţifică şi culturală între ţările membre.Iniţiativa reuneşte în prezent 17 state. România a devenit membră din anul 1996, cu ocazia reuniunii de la Viena a miniştrilor afacerilor externe ai statelor membre ICE.
Liniile directoare ale activităţilor ICE sunt stabilite şi adoptate în cadrul reuniunilor anuale ale şefilor de guvern, respectiv ale miniştrilor de externe ai statelor membre şi au la bază principiile Cartei ONU, documentele de la Helsinki şi, mai recent, dezvoltările din cadrul Uniunii Europene şi PSESE. Intre statele membre ale ICE au loc consultări periodice pe probleme economice politice, culturale şi sociale.

Cu ocazia reuniunii de la Milano din 22 iunie 2001 a miniştrilor afacerilor externe din ţările membre ale Iniţiativei, s-a aprobat constituirea Fondului de Cooperare ICE destinat finanţării şi implementării de programe şi proiecte, la care contribuie fiecare dintre ţările membre, în baza unei scări de contribuţii anuale.

Cea mai mare contribuţie o are guvernul italian, care, pe lângă costurile pe care le suportă pentru funcţionarea Secretariatului Executiv, alimentează şi un fond special deschis la BERD (Trust Fund), de unde sunt finanţate parţial o serie de proiecte de cooperare tehnică şi de investiţii, în beneficiul ţărilor memebre ICE.
Până în prezent, României îi revenea o cotă de 3% din suma totală de 300.000 euro, respectiv 9.000 EURO. Această contribuţie este asimilată cotizaţiei anuale la organizaţiile internaţionale, fiind aprobată prin Legea nr. 476/2002 şi suportată din bugetul Ministerului Afacerilor Externe.

Având în vedere numărul tot mai mare de activităţi de cooperare, cu ocazia reuniunii miniştrilor afacerilor externe (Tatranska Lomnica, 25-27 mai 2005) s-a convenit o creştere a contribuţiilor statelor membre cu 10%, bugetul ICE pentru anul 2006 fiind de 330.000 euro.
În consecinţă, contribuţia României la Fondul de Cooperare al ICE pentru anul 2006, este de 9.900 EURO.

În conformitate cu prevederile art. 61 din Regulamentul Camerei Deputaţilor, republicat, membrii   comisiei au finalizat dezbaterile la  proiectul de lege mai sus menţionat  în şedinţa din  19 septembrie 2006. 

La lucrările  comisiei au  participat, în calitate de invitaţi, din partea iniţiatorului : 

· Dl. Robert Uzuna – Director M.A.E.
· Andreea Berechet – Director M.A.E.

· Raluca Pantea – referent spaţiu M.A.E.
La dezbaterea acestui proiect de lege, din totalul de 22 membrii ai Comisiei,  au fost prezenţi la şedinţă  17 deputaţi.  
                  În urma examinării  proiectului de lege, şi a punctelor de vedere exprimate de către membrii comisiei, precum şi de către  invitaţi, s-a hotărât, cu majoritate de voturi adoptarea  proiectului de Lege, în forma adoptată de Senat.
 În raport de obiectul şi conţinutul său, proiectul de lege face parte din categoria legilor ordinare.
           PREŞEDINTE,                                            SECRETAR,                                                           ŞTEFAN GLĂVAN                                    VASILE PRUTEANU
Consilier

